Іс №2-112/15

ШЕШІМ

ҚАЗАҚСТАН РЕСПУБЛИКАСЫ АТЫНАН

2015 жылғы 02 маусым Аққыстау селосы

Атырау облысы, Исатай аудандық соты құрамында төрағалық етуші судья А.М.Мағзомова, сот мәжілісінің хатшысы Г.Сариева отырып, талап қоюшы А.Меңдігерееваның, жауапкер Б.Амантаевтың қатысуларымен, ашық сот отырысында Исатай аудандық сотының ғимаратында бейне-дыбыс жазба қондырғысын қолданып, талап қоюшы Меңдігереева Ақтоты Меңдігерейқызының жауапкер Амантаев Берік Амантайұлына ұлы үш жасқа толғанша өзін асырап бағу үшін алимент өндіру туралы талап арызы бойынша азаматтық iciн қарап,

А Н Ы Қ Т А Ғ А Н Ы :

Талап қоюшы Меңдігереева Ақтоты сотқа берген талап арызында, жауапкер Б.Амантаевпен 2013 жылғы 19 сәуірде заңды некеде отырғанын, ортақ некеден 15 наурыз 2014 жылы туылған Амантай Муслим атты бір баласы бар екенін, бала күтіміне байланысты қазір жұмыс жасамайтынын, жұбайы өздігінен материалдық көмек бермейтінін көрсетіп, баласы үш жасқа толғанша өзін асырап бағу үшін жауапкерден алимент өндіріп беруді сұраған.

Сот отырысында талап қоюшы Меңдігереева Ақтоты талабын қуаттап, жауапкермен 2013 жылы заңды некеге отырғанын, ортақ некеден Амантай Муслим атты балалары барын, жауапкермен бір шаңырақ астында тұруға мүмкіндік болмауына байланысты, 2015 жылы сотпен ажырасқанын, өзінің тұрақты үйі болмауына байланысты баласымен ата анасының үйінде тұратынын, бала күтіміне байланысты жұмыс жасамайтынын, сондықтан жауапкерден өзінің пайдасына баласы үш жасқа толғанша өзін асырап бағу үшін алимент өндіріп, талап арызын қанағаттандыруды сұрады.

Сот отырысында жауапкер Амантаев Берік талап арызды мойындамай, ай сайын баласына соттың шешімімен алимент төлеп отырғанын, алатын айлығы 60 000 теңге екенін, одан төлеп отырған несиесі бар екенін айтып, талапты қанағаттандырудан бас тартуды сұрады.

Сот тараптардың түсінігін тыңдап, іс материалдарын зерттеп, төмендегі тұжырымға келеді і.

Сотта анықталғандай талап қоюшы А.Меңдігереева 19 сәуір 2013 жылы жауапкер Б.Амантаевпен заңды некеге отырған, ортақ некеден 15 наурыз 2014 жылы Амантай Муслим атты ортақ балалары дүниеге келген.

Ерлі –зайыптылар бір-бірімен тіл табыса алмау себепті араларындағы неке Исатай аудандық сотының шешімімен бұзылған.

Кәзіргі жағдайда талап қоюшы бала күтімімен үйінде жұмыссыз отыруына байланысты баласы үш жасқа толғанша өзіне алимент өндіруді сұраған.

Қазақстан Республикасының «Неке (ерлі-зайыптылық) және отбасы туралы» кодексінің 147 бабының 1 тармағына сай ерлі-зайптылар бірін-бірі материалдық жағынан қолдауға міндетті.

Осы Кодексінің 147 бабы 2 тармағының 2)-тармақшасының талаптарына сәйкес мұндай қолдаудан бас тартқан және ерлі-зайыптылардың арасында алимент төлеу туралы келісім болмаған жағдайда, алимент төлеуге қажетті қаражаты бар екінші жұбайдан: жүктілігі кезеңінде және ортақ баласы туған күннен бастап үш жыл бойы зайыбының алимент төлеуді сот тәртібімен талап етуге құқығы бар.

Жауапкер Амантаев Берік Амантайұлы Қызылқоға аудандық «Миялы балалар саз мектебінің» мемлекеттік коммуналдық қазыналық кәсіпорынында мұғалім болып жұмыс жасайды, оның орташа айлық табысы жұмыс берушінің еңбек ақы туралы анықтамасына сәйкес 70 394 теңге құрайды.

08 қаңтар 2015 жылы Исатай аудандық сотының бұйрығымен А.Меңдігерееваның пайдасына борышкер Б.Амантаеван кәмелетке толмаған баласы –15 наурыз 2014 жылы туылған Амантай Муслим Берікұлы кәмелетке толғанша асырап бағу үшін 08 қаңтар 2015 жылдан бастап ай сайынғы табысының немесе өзге кірісінің 1/4 мөлшерінде алимент өндіру жөніндегі шешім етілген.

Қазақстан Республикасының «Неке (ерлі-зайыптылық) және отбасы туралы» кодексінің 149 бабының талабына сәйкес ерлі-зайыптылардың (бұрынғы ерлі-зайыптылардың) арасында алимент төлеу туралы келісім болмаған кезде, жұбайдан (бұрынғы жұбайдан) сот тәртібімен өндіріп алынатын алменттің мөлшерін ерлі-зайыптылардың (бұрынңы ерлі-зайыптылардың) материалдық және отбасылық жағдайларын және тараптардың басқа да назар аударарлық мүдделерін негізге ала отырып, алимент төлеу кезіндегі қолданылып жүрген айлық есептік көрсеткіштің еселенген қатынасында сот айқындайды.

Сот, тараптардың материалдық және отбасы жағдайларын, оның ішінде талапкер А.Меңдігерееваның жұмыста жоғын, баласымен ата-анасының қолында тұратынын, өзінің пайдасына жауапкерден баласын асырап-бағуға 25 пайыз алимент өндіру жөнінде сот бұйрығы шыққанын, ал жауапкердің орташа еңбек ақысы 70 394 теңге құрайтынын, оның баласына 25 пайыз мөлшерінде алимент төлеп отырғанын ескере отырып, жауапкер Б.Амантаевтан талап қоюшы А.Меңдігерееваның пайдасына ай сайын баласы үш жасқа толғанша 5 айлық есептік көрсеткіш мөлшерінде алимент өндірген жеткілікті деп табады.

Бұл негізінде сот талап қоюшының талап арызы қанағаттандырылуға жатады деп санайды.

Қазақстан Республикасының Азаматтық істер жүргізу кодексінің 116-бабының талабына сәйкес сот, жауапкер Б.Амантаевтан сот шығындары 991 теңге мемлекеттік бажды мемлекет пайдасына өндіру қажет деп санайды.

Жоғарыдағылардың негізінде және Қазақстан Республикасының азаматтық іс жүргізу кодексінің 217-221 баптарын басшылыққа алып, сот

Ш Е Ш І М Е Т Т І:

Талап қоюшы Меңдігереева Ақтоты Меңдігерейқызының жауапкер Амантаев Берік Амантайұлына ұлы үш жасқа толғанша өзін асырап бағу үшін алимент өндіру туралы талап арызы қанағаттандырылсын.

Амантаев Берік Амантайұлынан талап қоюшы Меңдігереева Ақтоты Меңдігерейқызының пайдасына 15 наурыз 2014 жылы туылған Амантай Муслим Берікұлы үш жасқа толғанша, яғни 15 наурыз 2017 жылға дейін ай сайын 5 (бес) айлық есептік көрсеткіш мөлшерінде алимент өндірілсін.

Жауапкер Амантаев Берік Амантайұлынан мемлекет пайдасына 991 (тоғыз жүз тоқсан бір) теңге сот шығындары өндірілсін.

Шешімге көшірмесі тараптарға табыс етілген күннен бастап он бес күн ішінде Қазақстан Республикасы азаматтық іс жүргізу кодексінің 334, 335 баптарының талаптарын сақтай отырып Атырау облыстық сотының азаматтық және әкімшілік істер жөнінде апелляциялық сот алқасына Исатай аудандық соты арқылы апелляциялық шағым, наразылық келтірілуі мүмкін.

Судья қ/қ. А.М.Мағзомова

Шешімнің мәтінін судья А.М.Мағзомова кеңесу бөлмесінде бір дана етіп «Samsung» компьютерінде терген.

Судья А.М.Мағзомова